
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че положението със свободата на печата в Камерун се влошава; като има предвид, че конституцията на Камерун признава свободата на изразяване и основните права; като има предвид, че журналисти редовно биват задържани, нападани, цензурирани и лишавани от свобода по обвинения в антидържавна дейност, клевета, разпространяване на „фалшиви новини“ и ответни действия с цел отмъщение, докато информират обществеността за кризата в англоезичните региони на Камерун;
Б.	като има предвид, че Камерун прибягва до продължителни и произволни задържания под стража в досъдебното производство; като има предвид, че журналисти биват държани в изолация и присъдите се постановяват от военни съдилища, наред с други сериозни нарушения на правото на справедлив съдебен процес и на безпристрастно разглеждане на делото;
В.	като има предвид, че Комитетът на ООН срещу изтезанията, организацията „Фрийдъм хаус“ и Комитетът за защита на журналистите наскоро съобщиха, че полицията, жандармерията и други правителствени органи на Камерун са арестували, задържали, физически нападали и сплашвали журналисти и че след като бъдат задържани, журналистите често биват малтретирани, изтезавани и убивани;
Г.	като има предвид, че Ци Конрад, Манчо Бибикси, Кингсли Фомунюю Нджока и Томас Авах Джуниър са журналисти, които информират за положението в англогоезичните региони на Камерун, включително за злоупотреби, извършени по време на въоръжения конфликт и продължаващите граждански безредици; като има предвид, че Амаду Вамулке, журналист с влошено здравословно състояние, беше осъден на 32 години лишаване от свобода заради независимия си метод на ръководене на държавния радио- и телевизионен оператор;
Д.	като има предвид, че в периода август 2019 г. – май 2023 г. журналистите Мартинес Зого, Жан-Жак Ола Бебе, Самюел Вазизи и Ание Нде Нсох бяха убити и че сериозните въпроси относно отговорността на извършителите на тези престъпления остават без отговор;
Е.	като има предвид, че ЕС е водещият търговски партньор на Камерун;
1.	осъжда структурните нарушения на човешките права на журналистите от страна на органите на Камерун, призовава тези органи да гарантират зачитането на свободата на печата, особено в навечерието на президентските избори в Камерун през 2025 г., и настоява незабавно и безусловно да освободят Амаду Вамулке, Кингсли Фомунюю Нджока, Манчо Бибикси, Томас Авах Джуниър и Ци Конрад и междувременно да гарантират спазването на основните им права и достъпа им до медицинско лечение;
2.	призовава ЕС и държавите членки да повдигнат пред органите на Камерун въпроса за случаите на задържани журналисти; призовава ЕС да използва своите дипломатически и икономически лостове за постигане на чувствителни подобрения в областта на правата на човека в Камерун;
3.	настоятелно призовава Комисията, ЕСВД и дипломатическите мисии на държавите членки да реагират активно на ограниченията срещу журналисти, включително чрез гарантиране на цялостно наблюдение на съдебните процеси, посещения при задържани журналисти и поддържане на активни контакти с маргинализирани или изложени на риск журналисти, както и с техните семейства и колеги;
4.	настоятелно призовава камерунските органи да прекратят практиката си да съдят цивилни лица във военни съдилища, която противоречи на международното право, и да преустановят неправомерното прибягване до обвинения в тероризъм, противодържавни действия и разпространяване на „фалшиви новини“ в дела срещу журналисти;
5.	отново призовава държавите членки да подкрепят мисия на Съвета на ООН по правата на човека за установяване на фактите в Камерун, особено с оглед на конфликта в северозападния и югозападния регион;
6.	призовава държавите членки да улеснят подаването на заявления за хуманитарни визи за журналисти от Камерун, изложени на риск от преследване;
7.	възлага на своя председател да предаде настоящата резолюция съответно на Съвета, Комисията, върховния представител/заместник-председател на Комисията, както и на президента, правителството и парламента на Камерун.

